**ЗАКОН**

**О ГЕОЛОШКИМ ИСТРАЖИВАЊИМА**

**ГЛАВА I**

**ОСНОВНЕ ОДРЕДБЕ**

Члан 1.

Овим законом уређују се врсте геолошких истраживања, услови и начин извођења геолошких истраживања минералних и других геолошких ресурса, као и геолошких истраживања ради израде докумената просторног уређења, пројектовања, изградње објеката, санације и рекултивације терена, израда и ревизија програма и пројеката геолошких истраживања, стручни испит, истражни простор, израда и ревизија елабората о резервама и елабората о изведеним истраживањима, катастар истражних простора, Геолошки информациони систем, Фонд стручне документације, Банка језгара истражних бушотина и друга питања која се односе на област геолошких истраживања.

Члан 2.

Циљ овог закона је подстицање привредног развоја Републике Српске (у даљем тексту: Република) стварањем стимулативног правног оквира за улагања у област геолошких истраживања, уз поштовање прописа који се односе на заштиту животне средине.

Члан 3.

Спровођење геолошких истраживања у Републици заснива се на начелима:

1) континуираног снабдијевања довољним количинама минералних сировина неопходним за јачање и одрживост тржишне привреде у Републици,

2) поштовања правила струке и примјену најбољих метода и средстава при геолошким истраживањима да би се унаприједила одрживост пројеката и општа безбједност,

3) превенције од опасности, штете или загађивања животне средине,

4) гарантовања сигурности и усклађености истражних права.

Члан 4.

Појмови употријебљени у овом закону имају сљедеће значење:

1) геолошки ресурси су природни ресурси који обухватају простор са својим геолошким, амбијенталним и другим карактеристикама, минералне ресурсе, ресурсе подземних вода и геотермалне ресурсе,

2) минерални ресурси су концентрација или појава материјала од суштинског економског значаја, у или на земљиној кори, у таквом облику, квалитету и количини да постоје могућности за експлоатацију,

3) ресурси подземних вода су обновљиви геолошки ресурси који обухватају све врсте слободних подземних вода (питке, техничке, минералне, термалне и термоминералне воде), без обзира на њихов квалитет и температуру,

4) геотермални ресурси представљају скуп обновљивих геолошких ресурса који обухвата топлотну енергију подземне воде и стијенских маса из којих је могуће издвајање топлотне енергије, без обзира на њихову температуру,

5) техногени минерални ресурси представљају дио минералних ресурса насталих у процесу експлоатације, припреме и прераде примарних минералних сировина, као и секундарних концентрација које се налазе у одлагалиштима, пепелиштима и др.,

6) минералне сировине су концентрације минералних материја, органског и неорганског поријекла, које се при одређеном степену развоја технике и технологије могу економично користити, било у природном стању или након одговарајуће прераде и обухватају све врсте угља и уљних шкриљаца, угљоводонике у течном и гасовитом стању (нафта и гас) и остале природне гасове, радиоактивне минералне сировине, металичне минералне сировине, укључујући племените и ријетке метале, неметаличне минералне сировине, укључујући и сировине за добијање грађевинског материјала, драго и полудраго камење, све врсте соли и соних вода, подземне воде из којих се добијају корисне минералне сировине, подземне воде везане за рударску технологију и гасове који се са њима јављају, техногене и секундарне минералне сировине,

7) резерве минералних сировина су дио минералних ресурса које се јављају у таквом облику, са таквим квалитетом и у таквој количини, за које је доказана техничка изводљивост, економска исплативост и еколошка прихватљивост њихове експлоатације,

8) класификација резерви минералних сировина је разврставање резерви минералних сировина у одговарајуће класе, зависно од степена њихове геолошке истражености и проучености, процјене могућности и изводљивости експлоатације и нивоа њене рентабилности,

9) геолошки истражни радови су све врсте теренских, лабораторијских и кабинетских истраживања и испитивања која се изводе с циљем проналажења и истраживања минералних и других геолошких ресурса и резерви минералних сировина и подземних вода и геотермалне енергије,

10) заштита животне средине са аспекта геолошких истраживања је заштита и презентација природних вриједности (геолошких и геоморфолошких појава и одлика историјског развоја земљине коре, као и репрезентативних појавних облика и других феномена из категорије геонасљеђа), заштита од штетних природних процеса (земљотреса, клизишта, ерозије, бујица и поплава) и од антропогених нарушавања животне средине (загађивање тла при истраживању и експлоатацији минералних сировина, загађивање подземних и површинских вода, вјештачко нарушавање стабилности тла и стијена, загађивање ваздуха радовима у стијенама и тлу, угрожавање заштићених културно-историјских и природних добара и друго),

11) носилац права на истраживање је правно лице коме је издато одобрење за извођење детаљних геолошких истраживања,

12) концесионар је правно лице које врши експлоатацију минералних сировина на основу уговора о концесији, закљученог у складу са законом којим се уређује поступак додјеле концесије, а унутар одобреног експлоатационог поља,

13) истражни простор је простор унутар кога се изводе геолошка истраживања прописана овим законом и омеђен је координатама граничних преломних тачака.

Члан 5.

Граматички изрази употријебљени у овом закону за означавање мушког и женског рода подразумијевају оба пола.

**ГЛАВА II**

**УСЛОВИ И НАЧИН ИЗВОЂЕЊА ГЕОЛОШКИХ ИСТРАЖИВАЊА**

**1. Врсте геолошких истраживања**

Члан 6.

(1) Геолошка истраживања су комплексан процес и низ активности које обухватају примјену одговарајућих метода и техничких средстава, а која се изводе с циљем да се:

1) упозна развој, састав и грађа земљине коре,

2) пронађу, испитају и геолошко-економски оцијене минерални и други геолошки ресурси,

3) истраже и утврде резерве минералних сировина и могућност њихове експлоатације,

4) утврде и оцјене геолошке, инжењерско-геолошке, хидрогеолошке и геофизичке одлике терена који се истражује, посебно са аспекта просторног и урбанистичког планирања, пројектовања и изградње објеката,

5) утврде и елиминишу штетни утицаји геолошких и техногених процеса на геолошку и животну средину, културна добра и добра која уживају заштиту.

(2) Геолошка истраживања дијеле се на:

1) основна геолошка истраживања,

2) детаљна геолошка истраживања,

3) геолошка истраживања у току експлоатације минералних сировина.

Члан 7.

(1) Основна геолошка истраживања су истраживања која се врше с циљем:

1) добијања основних геолошких података о саставу, грађи и развоју земљине коре, укључујући:

1. минералошка, петролошка, седиментолошка, палеонтолошка, стратиграфска, структурно-тектонска, геоморфолошка, геохемијска, геофизичка, минерагенетска (металогенетска), геоеколошка, хидрогеолошка, геотермална, инжењерскогеолошка, геотехничка и друга геолошка истраживања, испитивања и проучавања,

2. израду свих врста геолошких карата: основних (размјере 1 : 100.000 до 1 : 10.000), геолошких, хидрогеолошких и инжењерскогеолошких и прегледних (размјере ситније од 1 : 100.000), као и тематских: литолошких и формацијских, структурно-тектонских, геоморфолошких, сеизмотектонских, геохемијских, геофизичких, геотермалних, минерагенетских, металогенетских, геоеколошких, геолошко-економских и других,

2) утврђивања потенцијалних подручја у погледу проналажења различитих врста минералних сировина до степена истражености Ц1 и Ц2 категорије,

3) утврђивања стања и својства стијена и тла за потребе израде докумената просторног уређења, у сврху планирања намјене простора у зависности од погодности терена, успостављање и вођење катастра клизишта, карата склоности терена на појаве нестабилности, као и заштите терена од клизишта, ерозије, поплава, земљотреса, режима подземних вода и других природних непогода,

4) заштите и унапређења животне средине, у складу са начелом одрживог развоја.

(2) Основна геолошка истраживања су послови од општег интереса за Републику и финансирају се из буџета Републике и других извора.

(3) Министар доноси правилник о начину успостављања и вођења катастра клизишта.

(4) Директор Републичког завода за геолошка истраживања, уз сагласност министра енергетике и рударства (у даљем тексту: министар), доноси упутства за израду основне геолошке карте размјере 1 : 50.000, инжењерскогеолошке карте размјере 1 : 100.000 и хидрогеолошке карте размјере 1 : 100.000.

(5) Резултати основних геолошких истраживања су подлога за пројектовање детаљних геолошких истраживања.

Члан 8.

(1) Основна геолошка истраживања обављају се у складу са Дугорочним програмом развоја основних геолошких истраживања (у даљем тексту: Дугорочни програм) и Акционим планом спровођења основних геолошких истраживања (у даљем тексту: Акциони план).

(2) Израду аката из става 1. овог члана врши Републички завод за геолошка истраживања (у даљем тексту: Геолошки завод) у сарадњи са Министарством енергетике и рударства (у даљем тексту: Министарство).

(3) Дугорочним програмом дефинишу се циљеви и правци развоја основних геолошких истраживања заснованих на резултатима основних геолошких истраживања у претходном периоду, врсте и обим програмираних радова, оцјена неопходних финансијских средстава за реализацију, кадровска оспособљеност и начин праћења реализације програма.

(4) Акционим планом дефинишу се макропројекти који се реализују у складу са Дугорочним програмом.

(5) Дугорочни програм доноси Влада Републике Српске (у даљем тексту: Влада), на приједлог Министарства, на период од седам година.

(6) Акциони план доноси Влада на период од три године.

(7) Реализација макропројеката из става 4. овог члана врши се на основу одговарајућих програма истраживања (у даљем тексту: Програм), који се доносе сваке године.

(8) Годишњи извјештај о реализацији Дугорочног програма доставља се на усвајање Влади најкасније до 31. марта текуће године за претходну календарску годину.

(9) Основна геолошка истраживања врши Геолошки завод.

Члан 9.

(1) Детаљна геолошка истраживања, у смислу овог закона, обухватају:

1) истраживања која се изводе ради утврђивања минералних ресурса и резерви минералних сировина и инжењерскогеолошких и хидрогеолошких услова њихове експлоатације,

2) хидрогеолошка истраживања за потребе утврђивања, коришћења и заштите ресурса и резерви подземних вода и геотермалних ресурса,

3) инжењерскогеолошка, геотехничка и хидрогеолошка истраживања геолошке средине за потребе:

1. израде докумената просторног уређења, пројектовања и изградње грађевинских и рударских објеката,

2. заштите животне средине и природних добара и објеката геонасљеђа,

3. санације и рекултивације терена, укључујући и подземна складишта гаса и других материја,

4. издвајања повољних геолошких формација и структура, као и исцрпљених лежишта минералних сировина за складиштење природног гаса, односно CO2 гаса.

(2) Детаљна инжењерскогеолошка и геотехничка истраживања обавезно се врше за потребе планирања, пројектовања и изградње:

1) рударских објеката,

2) свих врста брана и акумулација,

3) аеродрома и хелиодрома,

4) тунела,

5) хидроелектрана, термоелектрана, вјетроелектрана, соларних електрана и нуклеарних електрана,

6) ауто-путева, магистралних и регионалних путева,

7) жељезничких пруга,

8) мостова на свим саобраћајницама,

9) далековода од 35 kV и више,

10) антенских стубова мобилне телефоније,

11) силоса,

12) стадиона,

13) објеката укупне бруто грађевинске површине веће од 400 m2,

14) објеката чија висина прелази 15 m,

15) нафтовода, гасовода, резервоара, пречистача отпадних вода, водовода,

16) санације клизишта,

17) осталих сложених објеката, у смислу прописа о уређењу простора и грађењу.

(3) Детаљна хидрогеолошка истраживања врше се за:

1) потребе коришћења хидрогеотермалних и петрогеотермалних ресурса, односно коришћења топлотне енергије стијена,

2) мјерење нивоа подземне воде,

3) утврђивање смјера режима и биланса подземних вода,

4) потребе утврђивања количина, квалитета, коришћења и заштите подземних вода,

5) наводњавање површина,

6) мелиорације терена,

7) одводњавање рудника, темељних јама и других простора,

8) потребе заштите од вода,

9) ремедијације геосредине и подземних вода,

10) обезбјеђење и прекатегоризације у виши степен истражености резерви свих врста подземних вода за водоснабдијевање, бањске, рекреативне и друге сврхе.

(4) Детаљна геолошка истраживања врше се и за потребе коришћења хидрогеотермалних или петрогеотермалних ресурса, односно коришћења унутрашње топлоте земљине коре.

(5) Геофизичка истраживања врше се за потребе осталих геолошких истраживања као додатна метода истраживања.

Члан 10.

(1) Геолошка истраживања у току експлоатације минералне сировине, у смислу овог закона, обухватају геолошко-рударске истражне радове за потребе рационалне експлоатације минералних сировина, заштиту и осигурање радне средине, запослених, опреме и објеката у одобреном експлоатационом пољу.

(2) Истражни радови из става 1. овог члана изводе се с циљем:

1) праћења састава и провјере квалитета минералне сировине пројектоване за експлоатацију,

2) доистраживања нових количина минералне сировине и прекатегоризације резерви минералне сировине из нижих у вишу категорију,

3) праћења континуитета распростирања минералне сировине у геолошкој средини, уз евидентирање свих тектонских структура,

4) снимања и прикупљања података о хидрогеолошким условима ради предузимања заштитних мјера од продора подземних вода у јамске просторије или одводњавања површинских копова,

5) перманентног снимања и праћења стања геолошке средине с напредовањем рударских радова у јамским и површинским рударским објектима, ради заштите радне средине и несметаног одвијања експлоатације у лежишту.

(3) Концесионар је дужан да изводи истраживања из става 1. овог члана, те да на основу геолошких истражних радова и радова на експлоатацији израђује геолошке планове и детаљне геолошке карте експлоатационог поља.

Члан 11.

(1) Основна геолошка истраживања врше се према програму основних геолошких истраживања.

(2) Детаљна геолошка истраживања свих врста угљева, угљоводоника и осталих природних гасова, уљних шкриљаца, радиоактивних руда и геотермалних ресурса изводе се на основу концесије, која се додјељује у складу са законом којим се уређује област концесија, и пројекта детаљних геолошких истраживања, док се све остале врсте детаљних геолошких истраживања изводе према пројекту детаљних геолошких истраживања.

(3) Геолошка истраживања у току експлоатације минералних сировина изводе се према пројекту детаљних геолошких истраживања.

Члан 12.

(1) Детаљна геолошка истраживања у заштићеним подручјима природе, подручјима под претходном заштитом, подручјима која су планирана за заштиту у цјелинама од културно-историјског, градитељског и археолошког значаја могу се одобрити само под условима које прописују закони којима се уређује заштита природе, заштита културних добара, заштита националних паркова, као и актом о проглашењу подручја заштићеним.

(2) Геолошке истражне радове није дозвољено изводити у насељима на раздаљини мањој од 100 m од стамбених објеката, осим инжењерскогеолошких, геотехничких и хидрогеолошких истраживања.

Члан 13.

(1) Детаљна геолошка истраживања, истражно бушење и стручни надзор при извођењу детаљних геолошких истраживања врши правно лице које посједује лиценцу за детаљна геолошка истраживања, истражно бушење и стручни надзор при извођењу детаљних геолошких истраживања.

(2) Министарство може издати лиценцу из става 1. овог члана правном лицу ако:

1) је уписано у регистар пословних субјеката код надлежног регистарског суда за обављање дјелатности из става 1. овог члана и њима повезаних дјелатности,

2) у радном односу са пуним радним временом има запослена најмање два стручна лица са завршеним студијем геологије, којим се стиче минимално 240 ECTS бодова, са најмање двије године радног искуства у струци и положеним одговарајућим стручним испитом,

3) има неопходну техничко-технолошку опремљеност за обављање послова детаљних геолошких истраживања и истражног бушења са језгровањем,

4) уплати накнаду за трошкове издавања лиценце.

(3) Уколико правно лице из става 2. овог члана подноси захтјев за добијање лиценце из различитих области геолошких истраживања (истраживања минералних сировина, хидрогеолошких, геотехничких и геофизичких истраживања), за сваку област дужан je у радном односу имати запослено стручно лице са најмање двије године радног искуства и положеним стручним испитом.

Члан 14.

(1) Детаљна геолошка истраживања и стручни надзор може обављати правно лице које посједује лиценцу за детаљна геолошка истраживања и стручни надзор.

(2) Министарство може издати лиценцу из става 1. овог члана правном лицу ако:

1) је уписано у регистар пословних субјеката код надлежног регистарског суда за обављање дјелатности из става 1. овог члана и њима повезаних дјелатности,

2) у радном односу са пуним радним временом има запослена најмање два стручна лица са завршеним студијем геологије, којим се стиче минимално 240 ECTS бодова, са најмање двије године радног искуства у струци и положеним одговарајућим стручним испитом,

3) има неопходну техничко-технолошку опремљеност за обављање послова детаљних геолошких истраживања,

4) уплати накнаду за трошкове издавања лиценце.

(3) Уколико правно лице из става 2. овог члана подноси захтјев за добијање лиценце из различитих области геолошких истраживања (истраживања минералних сировина, хидрогеолошких, геотехничких и геофизичких истраживања), за сваку област дужан je у радном односу имати запослено стручно лице са најмање двије године радног искуства и положеним стручним испитом.

Члан 15.

(1) Послове истражног бушења за потребе извођења детаљних геолошких истраживања може да изводи правно лице или предузетник ако посједује лиценцу за истражно бушење.

(2) Министарство може издати лиценцу из става 1. овог члана правном лицу или предузетнику ако:

1) је регистровано код надлежног органа за обављање наведене дјелатности,

2) у радном односу са пуним радним временом има запослено стручно лице са завршеним студијем геологије, којим се стиче минимално 180 ECTS бодова, са најмање једном годином радног искуства у струци и положеним стручним испитом,

3) има неопходну техничко-технолошку опремљеност за обављање послова истражног бушења са језгровањем,

4) уплати накнаду за трошкове издавања лиценце.

Члан 16.

(1) Геолошка документација за потребе израде докумената просторног уређења израђује се у складу са прописима којима се уређује област уређења простора и грађења, а састоји се од текстуалног и графичког дијела.

(2) Текстуални дио геолошке документације обрађује геолошке, инжењерскогеолошке, хидрогеолошке и сеизмолошке карактеристике терена, док се графички дио састоји од геолошке, инжењерскогеолошке, хидрогеолошке, сеизмолошке карте, те карте минералних сировина.

(3) Геолошку документацију, која је саставни дио докумената просторног уређења, обавезно израђује правно лице које посједује лиценцу прописану чланом 13. или чланом 14. овог закона.

Члан 17.

(1) Геолошка истраживања у току експлоатације минералне сировине врши правно лице које посједује лиценцу за детаљна геолошка истраживања прописану чланом 13. или чланом 14. овог закона.

(2) Уколико концесионар не посједује лиценцу из става 1. овог члана, дужан је ангажовати друго правно лице које посједује лиценцу.

Члан 18.

Лабораторије за испитивања из области геолошких истраживања обавезно се акредитују код надлежног тијела за акредитацију.

Члан 19.

(1) Приликом извођења детаљних геолошких истраживања носилац права на истраживање дужан је да ангажује стручни надзор над извођењем детаљних геолошких истраживања.

(2) Стручни надзор може да врши правно лице које посједује лиценцу прописану чланом 13. или чланом 14. овог закона.

(3) Стручни надзор обухвата провјеру квалитета извођења истражних радова, примјену прописа, стандарда и техничких норматива, провјеру да ли се истражни радови врше према пројекту геолошких истраживања, овјеру дневника истражних радова, контролу спровођења мјера заштите на раду, заштите од пожара и заштите животне средине.

(4) Правно лице које изводи детаљна геолошка истраживања на одобреном истражном простору, на том простору не може вршити и стручни надзор.

(5) Правно лице које врши стручни надзор над детаљним геолошким истраживањима дужно је извјештавати инвеститора о свим недостацима које утврди у току вршења стручног надзора.

(6) У случају из става 3. овог члана, када се стручни надзор односи на детаљна геолошка истраживања минералних сировина, правно лице извјештава и Министарство.

(7) Након извршеног стручног надзора, правно лице дужно је сачинити извјештај о извршеном стручном надзору, који чини саставни дио дневника истраживања.

**2. Израда и ревизија програма и пројеката**

Члан 20.

(1) Израду програма основних геолошких истраживања врши Геолошки завод.

(2) Израду пројекта детаљних геолошких истраживања и геолошких истраживања у току експлоатације минералних сировина врши правно лице које посједује лиценцу из члана 13. или члана 14. овог закона.

Члан 21.

Послове одговорног пројектанта може обављати стручно лице са завршеним студијем геологије одговарајућег смјера, којим се стиче минимално 240 ECTS бодова, а које има најмање три године радног искуства на обављању послова геолошких истраживања и положен одговарајући стручни испит.

Члан 22.

(1) Пројекат детаљних геолошких истраживања ради се на основу пројектног задатка који даје инвеститор, зависно од степена истражености простора, а обавезно садржи:

1) дефинисање истражног простора,

2) предмет који треба да се ријеши реализацијом пројекта, уз уважавање заштите животне средине,

3) циљ и намјену истраживања,

4) услове истраживања,

5) очекиване резултате,

6) рок за реализацију радова.

(2) Ако се пројектом детаљних геолошких истраживања минералних сировина планира извођење рударских истражних радова (откопи, поткопи, ускопи, нископи, окна и друго), пројектовање ових радова врши се у складу са одредбама закона којим се уређује област рударства.

(3) Обавезно је да постоји сагласност пројеката детаљних геолошких истраживања са техничким прописима, нормативима и стандардима.

Члан 23.

Министар доноси правилник којим се прописује садржај програма и пројеката детаљних геолошких истраживања.

Члан 24.

(1) Програм основних и пројекат детаљних геолошких истраживања и њихове измјене и допуне подлијежу ревизији.

(2) Ревизија из става 1. овог члана обухвата контролу примјене савремених достигнућа и метода геолошке науке и технике и усклађености програма или пројекта са законом и другим прописима из области геологије, усклађености са важећим техничким прописима, нормативима, као и одговарајућим мјерама безбједности и заштите здравља на раду, заштите од пожара, сигурности људи и објеката и заштите животне средине.

(3) Министар доноси правилник којим се прописује поступак ревизије геолошке документације и садржај ревизионе клаузуле.

Члан 25.

(1) Ревизију програма основних геолошких истраживања врши стручна комисија коју рјешењем именује министар.

(2) Стручну комисију чине најмање три члана, од којих је један члан одређен за предсједника.

(3) За члана стручне комисије може бити именовано стручно лице са завршеним студијем геологије, којим се стиче минимално 300 ECTS бодова, и најмање десет година радног искуства у области геологије.

(4) Стручној комисији припада накнада за рад, чију висину одређује министар посебним рјешењем.

(5) Стручна комисија, по завршетку ревизије програма, дужна је да у року од осам дана сачини извјештај о извршеној ревизији и ревизионом клаузулом потврди да је програм урађен у складу са овим законом и другим прописима.

(6) За квалитет ревизије програма одговорна је стручна комисија која је вршила ревизију програма.

Члан 26.

(1) Ревизију пројекта детаљних геолошких истраживања врши правно лице које посједује лиценцу из члана 13. или члана 14. овог закона.

(2) Одговорно лице у правном лицу које врши ревизију пројекта дужно је да рјешењем именује комисију која врши ревизију пројекта, а која се састоји од најмање три члана, од којих је један члан обавезно одговорни ревидент.

(3) У комисију за ревизију пројекта детаљних геолошких истраживања обавезно се именује један члан са листе, коју рјешењем утврђује министар на основу спроведеног јавног позива за пријаву стручних лица за повремени рад у стручним комисијама.

(4) Пријаву на јавни позив из става 3. овог члана може поднијети стручно лице са завршеним студијем геологије одговарајућег смјера, којим се стиче минимално 300 ECTS бодова, или са 20 година радног искуства у области геолошких истраживања.

(5) Послове одговорног ревидента може обављати стручно лице са завршеним студијем геологије одговарајућег смјера, којим се стиче минимално 240 ECTS бодова, а које има најмање пет година радног искуства у области геологије и положен стручни испит.

(6) Комисија која врши ревизију пројекта дужна је да изврши контролу над достављеним пројектом, односно да ревизијом утврди да ли је пројекат урађен у складу са савременим достигнућима и методама геолошке науке и технике, да ли је усклађен са законом и другим прописима из области геологије, важећим техничким прописима, нормативима, као и одговарајућим мјерама безбједности и заштите здравља на раду, заштите од пожара, сигурности људи и објеката и заштите животне средине.

(7) Комисија за ревизију, након отклоњених примједаба у пројекту, које је уочила приликом ревизије, дужна је да сачини завршни извјештај о извршеној ревизији, којим предлаже издавање ревизионе клаузуле.

(8) Завршни извјештај из става 7. овог члана потписују одговорни ревидент и сви остали чланови комисије, као и одговорно лице у правном лицу које је именовало комисију.

(9) Ревизиону клаузулу из става 7. овог члана издаје правно лице у којем је вршена ревизија, на обрасцу прописаним правилником из члана 24. став 3. овог закона.

(10) За квалитет ревизије пројекта одговорно је правно лице у којем је вршена ревизија пројекта и одговорни ревидент.

Члан 27.

Ревизију пројекта детаљних геолошких истраживања не може вршити, односно у вршењу ревизије не може учествовати:

1) правно лице које је израдило пројекат,

2) носилац права на истраживање,

3) лице које је запослено у правном лицу које је израдило пројекат геолошких истраживања или је учествовало у његовој изради,

4) лице запослено код носиоца права на истраживање, уколико је носилац права на истраживање вршио израду пројекта.

Члан 28.

(1) Пројекти детаљних геолошких истраживања урађени у иностранству, а који се односе на прекограничну сарадњу и на објекте за које се издаје грађевинска дозвола, подлијежу ревизији (нострификацији) коју врши правно лице које посједује лиценцу прописану чланом 13. или чланом 14. овог закона.

(2) Ревизија пројеката из става 1. овог члана врши се на начин прописан чланом 26. овог закона.

(3) Ревизијом се утврђује да ли су пројекти из става 1. овог члана:

1) израђени од лица која испуњавају услове за израду пројеката прописане овим законом,

2) израђени примјеном савремених достигнућа и метода геолошке науке и технике,

3) усклађени са законом и другим прописима из области геологије, важећим техничким прописима, нормативима, као и одговарајућим мјерама безбједности и заштите здравља на раду, заштите од пожара, сигурности људи и објеката и заштите животне средине.

(4) Ако је пројекат израђен на страном језику, саставни дио пројекта је и његов превод на једном од језика у службеној употреби у Републици Српској, сачињен од овлашћеног преводиоца.

**3. Истражни простор**

Члан 29.

(1) Детаљна геолошка истраживања минералних сировина изводе се унутар граница одобреног истражног простора.

(2) Истражни простор је терен на коме се врши истраживање минералне сировине, чија је површина омеђена координатама граничних преломних тачака на ситуационој карти, односно плану терена у размјери не мањој од 1 : 25.000, а дефинисан је у пројекту детаљних геолошких истраживања.

(3) Изузетно, када истражни простор није могуће рационално приказати у размјери 1 : 25.000, Министарство може одобрити приказ истражног простора и у мањој размјери од 1 : 25.000.

Члан 30.

Површина истражног простора може да износи највише до 50 km2, осим за:

1) истраживање подземних вода и геотермалних ресурса, када износи највише до 30 km2,

2) истраживање неметаличних минералних сировина за добијање грађевинских и индустријских материјала, када износи највише до 2 km2.

Члан 31.

(1) На исти истражни простор може се издати више одобрења за истраживање, ако се односе на различите врсте минералних сировина и ако се истражни радови могу несметано одвијати.

(2) Односи између носиоца права на истраживање, односно концесионара и правног лица које је заинтересовано за истраживање, уређују се споразумом, који се прилаже уз захтјев за одобравање истраживања.

Члан 32.

(1) Министарство води катастар одобрених истражних простора.

(2) У катастар одобрених истражних простора уносе се подаци о носиоцу права на истраживање, предмет геолошких истраживања, истражни простор, назив локалне заједнице на чијој територији се налази истражни простор, статус и рок трајања истраживања.

(3) Катастар из става 1. овог члана ажурира се једном мјесечно и доступан је на интернет страници Министарства.

**4. Одобравање детаљних геолошких истраживања**

Члан 33.

(1) Пројекат детаљних геолошких истраживања минералних сировина одобрава Министарство.

(2) Рјешење којим се одобрава извођење истражних радова по пројекту детаљних геолошких истраживања (у даљем тексту: одобрење за истраживање) доноси Министарство на основу поднесеног захтјева.

(3) Захтјев за издавање одобрења за истраживање може поднијети привредно друштво, односно друго правно лице, основано у складу са прописима Републике.

(4) Захтјев из става 3. овог члана обавезно садржи: податке о подносиоцу захтјева, врсту и циљ истраживања, локалитет на ком се изводе истраживања, уз обавезно навођење координата предложеног истражног простора и катастарских парцела на којима се изводе истражни радови, висину средстава која се планирају инвестирати у истраживање, вријеме почетка и завршетка истражних радова и податке о правном лицу које изводи истражне радове.

(5) Уз захтјев за издавање одобрења за истраживање подносилац захтјева прилаже:

1) четири примјерка пројекта детаљних геолошких истраживања, са завршним извјештајем о извршеној ревизији и ревизионом клаузулом,

2) четири примјерка ситуационе карте, односно план терена у размјери не мањој од 1 : 25.000, са уцртаним границама истражног простора,

3) копију катастарског плана, са уцртаним катастарским парцелама на којима ће се изводити истражни радови (бушотине, раскопи, засјеци и друго), издат од органа надлежног за геодетске и имовинско-правне послове, са листом непокретности или земљишно-књижним изватком и посједовним листовима за парцеле обухваћене катастарским планом,

4) доказ о ријешеним имовинско-правним односима на парцелама на којима ће се изводити пројектовани истражни радови (нотарски овјерена сагласност власника парцела, уз пуномоћ сувласника, уколико постоје, нотарски обрађен уговор о закупу парцеле за период важења одобрења или нотарски обрађен уговор о купопродаји парцеле), са клаузулом о поврату у пређашње стање,

5) сагласност концесионара, уколико истражни простор обухвата простор на ком друго правно лице врши истраживање или експлоатацију минералне сировине, по основу уговора о концесији,

6) мишљење надлежног органа о потреби спровођења процјене утицаја на животну средину, односно о потреби прибављања локацијских услова за планиране радове,

7) доказ о плаћеној накнади за коришћење података основних геолошких истраживања, који су служили као подлога за израду пројекта детаљних геолошких истраживања,

8) сагласност јединице локалне самоуправе на чијој територији се налази истражни простор,

9) доказ о уплати републичке административне таксе.

Члан 34.

Ако су захтјев за одобравање истраживања исте минералне сировине на истом истражном простору поднијела два или више правних лица, приоритет у добијању одобрења има правно лице које је прво поднијело потпун захтјев.

Члан 35.

Министарство одбија захтјев за издавање одобрења за истраживање ако:

1) је простор на коме се тражи одобрење за истраживање већ одобрен другом правном лицу, а подносилац захтјева није закључио споразум којим се уређује начин извођења радова са носиоцем права на истраживање, којем је већ одобрено истраживање, односно са концесионаром,

2) пројектна документација достављена уз захтјев није израђена и ревидирана на начин прописан овим законом,

3) се увидом у службену базу података утврди да правна лица која су вршила израду и ревизију достављеног пројекта не испуњавају услове прописане овим законом,

4) се утврди да подносилац захтјева не посједује уговор о концесији, уколико се ради о детаљним геолошким истраживањима минералних сировина која се изводе по основу уговора о концесији,

5) је подносилац захтјева за истраживање вршио незаконито истраживање, односно незакониту експлоатацију минералне сировине.

Члан 36.

(1) Рјешење којим се одобрава извођење детаљних геолошких истраживања минералне сировине, поред елемената утврђених прописом којим се уређује општи управни поступак, садржи и:

1) назив носиоца права на истраживања, са адресом његовог сједишта,

2) предмет и врсту истраживања,

3) назив пројекта детаљних геолошких истраживања,

4) координате граничних преломних тачака истражног простора, уз навођење катастарских честица на којим ће се изводити пројектовани истражни радови,

5) обим и врсту истражних радова који се морају извршити,

6) највећу количину минералне сировине која се може извадити с циљем испитивања квалитета и хемијско-технолошких својстава, осим код истраживања подземних вода,

7) услове и ограничења којих се мора придржавати носилац права на истраживање,

8) дужину истражног рока,

9) рок до које се мора отпочети са истраживањем,

10) висину накнаде за детаљна геолошка истраживања,

11) рок за подношење извјештаја о спроведеном истраживању,

12) обавезу довођења земљишта у првобитно стање након истраживања.

(2) Рјешење из става 1. овог члана је коначно и против њега се може покренути управни спор.

(3) Рјешење из става 1. овог члана доставља се Инспекторату и јединици локалне самоуправе на чијој територији се налази истражни простор.

Члан 37.

(1) Рок на који се може додијелити концесија за истраживање минералних сировина из члана 11. став 2. овог закона не може бити дужи од осам година.

(2) Истражни рок за истраживање металичних минералних сировина је три године, док је истражни рок за истраживање неметаличних минералних сировина, сировина за индустријску прераду и за добијање грађевинског материјала, свих врста соли и соних вода, те подземних вода и техногених минералних сировина двије године.

(3) Дужина истражног рока из става 2. овог члана одређује се у складу са динамиком предвиђеном пројектом детаљних геолошких истраживања.

(4) Уколико је истражни рок дужи од једне године, носилац права на истраживање обавезан је да сваких 12 мјесеци извјештава Министарство о резултатима истраживања.

Члан 38.

(1) Истражни рок из члана 37. став 2. овог закона може се продужити по захтјеву носиоца права за истраживање уколико се нису промијенили услови на основу којих је издато одобрење за истраживање и уколико је изведено више од 75% пројектованих истражних радова.

(2) Истражни рок за истраживање металичних минералних сировина може се продужити два пута у континуитету, при чему дужина првог продуженог истражног рока може бити до три године, а другог до двије године, док се истражни рок за истраживања неметаличних минералних сировина, сировина за индустријску прераду и за добијање грађевинског материјала, свих врста соли и соних вода, те подземних вода и техногених минералних сировина може продужити за једну годину.

(3) Захтјев за продужење истражног рока подноси се најкасније 60 дана прије истека истражног рока одређеног у рјешењу којим се одобрава извођење детаљних геолошких истраживања минералних сировина.

(4) Продужење истражног рока одобрава се рјешењем које доноси Министарство.

(5) Рјешење из става 4. овог члана је коначно и против њега се може покренути управи спор.

Члан 39.

(1) Најмањи обим и врста истражних радова, коју је обавезно извести у одобреном истражном року, износи 75% од пројектом планираног обима истражних радова.

(2) У случају када истраживања трају више година, врста и обим пројектованих истражних радова и динамика њиховог извођења даје се за цјелокупан истражни период и посебно за сваку истражну годину.

(3) Уколико се у току истраживања укаже потреба да се промијени обим и врста пројектом планираних истражних радова, носилац права на истраживање дужан је да уради измјену и допуну пројекта са приказом новопројектованих радова и достави га Министарству ради одобравања.

(4) Захтјев за одобравање измјена и допуна пројекта доставља се на начин прописан чланом 33. овог закона.

(5) Уколико се измјене пројекта раде у посљедњој години одобреног истражног рока, измјенама се не може смањити укупан обим истражних радова одређених пројектом детаљних геолошких истраживања.

Члан 40.

(1) Највећа дозвољена количина минералне сировине која се може узети с циљем испитивања квалитета и хемијско-технолошких својстава минералне сировине износи до 200 m3.

(2) При извођењу истражних радова, за потребе испитивања квалитета и хемијско-технолошких својстава минералне сировине, могу се узети само количине минералне сировине наведене у рјешењу којим је одобрено детаљно геолошко истраживање.

(3) Изузетно, у случају истраживања нафте, земног гаса и металичних минералних сировина, Влада може донијети одлуку којом се одобрава узимање минералне сировине у трајању најдуже до шест мјесеци ради испитивања производно-технолошких карактеристика откривених лежишта.

(4) За количине минералне сировине из става 3. овог члана, узете у фази истраживања, носилац права на истраживање дужан је да плати накнаду у износу од 5% од прихода оствареног коришћењем узете минералне сировине.

(5) Средства остварена од накнаде из става 4. овог члана су приход буџета Републике Српске и користе се за финансирање основних геолошких истраживања.

(6) Носилац права на истраживање, у току извођења детаљних геолошких истраживања, дужан је да води евиденцију о извађеним количинама минералне сировине, а у случају узимања минералне сировине на начин прописан у ставу 3. овог члана, дужан је да узете количине прикаже у годишњем извјештају и елаборату о резервама.

(7) Годишњи извјештај из става 6. овог члана и доказ о уплати накнаде из става 4. овог члана носилац права на истраживање дужан је да достави Министарству уз захтјев за ревизију елабората.

(8) Вађење минералних сировина у току истраживања изводи се према одговарајућим прописима који се примјењују у области рударства.

Члан 41.

(1) Правно лице које изводи детаљна геолошка истраживања дужно је водити дневник истраживања.

(2) Правно лице које изводи детаљна геолошка истраживања дужно је водити евиденцију о утврђеним основним обиљежјима других минералних сировина откривених током истраживања на одобреном истражном простору, као и посебним карактеристикама истражног простора (клизишта, воде, гасови, садржај корисних сировина и и друго).

(3) Правно лице које изводи детаљна геолошка истраживања и носилац права на истраживање дужни су, уколико се при извођењу истражних радова пронађу карактеристични фосили, минерали, руде и стијене, о томе обавијестити надлежну инспекцију и Републички завод за заштиту културно-историјског насљеђа.

Члан 42.

(1) Носилац права на истраживање дужан је да плати накнаду за детаљна геолошка истраживања минералне сировине у износу од 2% од вриједности пројектованих истражних радова, најкасније у року од 30 дана од дана добијања одобрења за истраживање.

(2) Накнаду за детаљна геолошка истраживања не плаћа подносилац захтјева који посједује уговор о концесији за истраживање.

(3) Накнада из става 1. овог члана је приход буџета Републике Српске и користи се намјенски за финансирање основних геолошких истраживања.

Члан 43.

(1) Министарство укида рјешење којим је одобрено детаљно геолошко истраживање прије истека истражног рока одређеног рјешењем ако се:

1) истраживања не изводе у складу са одобреним пројектом детаљних геолошких истраживања,

2) не обезбиједи стручни надзор над извођењем геолошких истраживања,

3) истраживања изводе ван одобреног истражног простора,

4) не доставља извјештај о истраживањима за претходну годину у року одређеном законом,

5) не врати у првобитно стање земљиште на ком је завршено истраживање,

6) не спроводе прописане мјере безбједности и здравља на раду, потребне мјере за обезбјеђење имовине, здравља људи и уколико геолошким истраживањима наступи нарушавање животне средине,

7) не плати накнада за детаљна геолошка истраживања у прописаном року,

8) накнадно утврди да приложена документација на основу које је издато одобрење садржи нетачне и неистините податке,

9) не пријави почетак извођења истражних радова у року предвиђеним законом,

10) не започне са радовима у року од 90 дана од дана пријема одобрења за истраживање,

11) истраживања недозвољено врши експлоатација минералних сировина или коришћење подземних вода и геотермалних ресурса,

12) истраживањем угрожава већ постојеће коришћење или истраживање подземних вода и геотермалне енергије,

13) радови изводе супротно начелима предострожности и превенције.

(2) Рјешење из става 1. овог члана је коначно и против њега се може покренути управни спор.

Члан 44.

Носилац права на истраживање коме је укинуто одобрење за истраживање не може у року од двије године од дана правоснажности рјешења о укидању поднијети нови захтјев за издавање одобрења за истраживање.

Члан 45.

(1) Носилац права на истраживање дужан је пријавити почетак истражних радова Инспекторату и надлежном органу јединице локалне самоуправе.

(2) Уколико носилац права на истраживање ангажује правно лице за извођење детаљних геолошких истраживања, уз пријаву је дужан доставити и уговор о пословно-техничкој сарадњи закључен са правним лицем које изводи истражне радове.

(3) Носилац права на истраживање минералних сировина дужан је чувати језгра истражних бушотина све док се њихови резултати користе као основа за израду елабората о резервама.

(4) Језгра истражних бушотина означавају се и чувају у одговарајућим сандуцима.

Члан 46.

(1) Детаљна инжењерскогеолошка и геотехничка истраживања која се врше за потребе изградње грађевинских и других објеката из члана 9. став 2. овог закона изводе се без одобрења за истраживање.

(2) Правно лице које изводи истраживања из става 1. овог члана дужно је да почетак радова пријави органу јединице локалне самоуправе надлежном за послове грађења и достави основне податке о врсти, циљу и динамици истраживања, назив локалитета и податке о извођачу истраживања.

(3) Истраживања из става 1. овог члана изводе се према пројекту детаљних геолошких истраживања, који је израђен и ревидиран од правних лица која испуњавају услове прописане овим законом.

(4) Надлежни орган јединице локалне самоуправе дужан је да води катастар и евиденцију пријава о извршеним истраживањима из става 1. овог члана.

(5) Надлежни орган јединице локалне самоуправе дужан је да Министарству достави извјештај о поднијетим пријавама за претходну годину, најкасније до 31. јануара наредне године.

Члан 47.

(1) Геолошка истраживања у току експлоатације минералних сировина изводе се без одобрења за истраживање.

(2) Уколико концесионар не посједује лиценцу за геолошка истраживања, дужан је да послове геолошких истраживања повјери правном лицу које посједује лиценцу прописану чланом 13. или чланом 14. овог закона.

(3) Концесионар је обавезан да на основу плана геолошких истраживања изради пројекат детаљних геолошких истраживања.

(4) Пројекат из става 3. овог члана обавезно је израђен и ревидиран од правног лица које испуњава услове прописане овим законом.

(5) Геолошка истраживања из става 1. овог члана изводе се ради свеобухватног изучавања геолошких својстава лежишта, прекатегоризације резерви и праћења квалитета минералне сировине.

Члан 48.

(1) Геолошка истраживања из члана 47. овог закона врше се на начин утврђен овим законом и другим прописима из области геологије и рударства.

(2) Концесионар има обавезу да води књигу евиденције резерви минералне сировине и да сваке године до 15. марта текуће године за претходну годину Министарству достави извјештај о стању и квалитету минералне сировине.

(3) Концесионар је дужан да почетак радова на истраживању пријави Инспекторату.

**5. Израда и ревизија елабората**

Члан 49.

(1) Након завршетка пројектом предвиђених детаљних геолошких истраживања која се изводе за потребе утврђивања резерви и квалитета минералне сировине, носилац права на истраживање дужан је да обезбиједи израду елабората о класификацији, категоризацији и процјени резерви минералне сировине (у даљем тексту: елаборат о резервама).

(2) Елаборат о резервама израђује правно лице које посједује лиценцу из члана 13. или члана 14. овог закона.

(3) Министар доноси правилник којим се прописује разврставање резерви минералне сировине у категорије и класе.

Члан 50.

(1) Елаборат о резервама подлијеже ревизији.

(2) Носилац права за истраживање подноси Министарству захтјев за ревизију елабората о резервама, у року од 120 дана од дана завршетка истраживања.

(3) Уз захтјев из става 2. овог члана прилажу се два примјерка елабората о резервама, потписани дневник истраживања, изјаве правног лица које је изводило детаљна геолошка истраживања и правног лица које је вршило послове стручног надзора да су истраживања извршена у складу са одобреним пројектом детаљних геолошких истраживања.

Члан 51.

(1) Ревизију елабората о резервама врши комисија коју рјешењем именује министар.

(2) Комисију из става 1. овог члана чине најмање три члана, од којих је један одређен за предсједника.

(3) Чланови комисије из става 1. овог члана могу бити стручна лица која имају положен одговарајући стручни испит у области геологије и најмање пет година радног искуства у струци.

(4) Члановима комисије припада накнада за рад, коју утврђује министар посебним рјешењем.

(5) Ревизију елабората о резервама комисија је обавезна окончати у разумном року, а најдуже у року од 60 дана од дана подношења захтјева, осим када у току поступка ревизије комисија наложи допуну и дораду елабората о резервама, чију ревизију је дужна окончати у додатном року од 60 дана.

(6) Накнаду за ревизију елабората о резервама сноси подносилац захтјева.

(7) Висина накнаде за ревизију елабората може износити највише до 12.000 КМ, зависно од величине и сложености лежишта минералне сировине и утврђује се рјешењем министра.

(8) Накнада из става 7. овог члана је приход буџета Републике, а користи се намјенски за основна геолошка истраживања.

(9) Министар доноси правилник којим се прописује методологија и критеријуми за утврђивање висине накнаде за ревизију елабората и именовање, састав и начин рада комисије за ревизију елабората о резервама.

Члан 52.

(1) Након што комисија за ревизију елабората о резервама прихвати елаборат, Министарство издаје рјешење којим се потврђују количине и квалитет минералне сировине.

(2) Комисија не прихвата елаборат о резервама уколико приликом ревизије утврди да су при изради елабората коришћени подаци о ранијим истраживањима за које није уплаћена накнада из члана 68. овог закона.

(3) Рјешење из става 1. овог члана, поред елемената утврђених прописом којим се уређује општи управни поступак, садржи и:

1) назив носиоца права на истраживање ком је било одобрено истраживање минералне сировине, односно концесионара,

2) назив истражног простора и врста минералне сировине,

3) координате граничних преломних тачака истражног простора,

4) потврђену количину билансних резерви минералне сировине,

5) потврђену количину ванбилансних резерви, уколико су елаборатом исказане,

6) потврђени квалитет минералне сировине (хемијски састав минералне сировине, минералошко-петрографске и физичко-механичке карактеристике минералне сировине),

7) могућност примјене минералне сировине.

(4) Рјешење из става 1. овог члана је коначно и против њега се може покренути управни спор.

Члан 53.

Правно лице које посједује уговор о концесији за експлоатацију, а које је прибавило неопходна одобрења за експлоатацију прописана законом којим се уређује област рударства и које је отпочело са експлоатацијом минералне сировине, дужно је да сваке седме године обнови елаборат о резервама ради усклађивања са документацијом за експлоатацију и тренутним стањем резерви.

Члан 54.

(1) Носилац права на истраживање минералне сировине дужан је да обезбиједи израду елабората о изведеним детаљним геолошким истраживањима уколико су резултати детаљних геолошких истраживања минералне сировине негативни.

(2) Израду и ревизију елабората из става 1. овог члана може да врши правно лице које посједује лиценцу из члана 13. или члана 14. овог закона.

Члан 55.

(1) Након завршетка детаљних инжењерскогеолошко-геотехничких истраживања која се врше за потребе израде докумената просторног уређења, пројектовања и изградње грађевинских и других објеката прописаних чланом 9. став 2. овог закона, израђује се елаборат о изведеним истраживањима.

(2) Израду елабората из става 1. овог члана може да врши правно лице које посједује лиценцу прописану чланом 13. или чланом 14. овог закона.

(3) Елаборат из става 1. овог члана садржи податке о:

1) инжењерскогеолошким и хидрогеолошким карактеристикама,

2) геотехничким и сеизмолошким карактеристикама терена,

3) приказ и оцјену резултата истраживања, са обрадом добијених података и закључком о условима и начину фундирања изградње објеката на простору који је истраживан.

Члан 56.

(1) Елаборат о изведеним истраживањима из члана 55. овог закона подлијеже ревизији.

(2) Ревизију елабората врши правно лице које посједује лиценцу прописану чланом 13. или чланом 14. овог закона.

(3) Ревизију елабората о изведеним истраживањима врши комисија која се именује на начин прописан чланом 26. овог закона.

(4) Правно лице које је вршило ревизију елабората дужно је да, у року од осам дана од дана извршене ревизије, сачини извјештај о извршеној ревизији и ревизионом клаузулом потврди да је елаборат урађен у складу са овим законом и другим прописима.

(5) За квалитет ревизије елабората о изведеним истраживањима одговорно је правно лице у ком је вршена ревизија елабората и одговорни ревидент.

(6) Ревизију елабората не може да врши, односно у вршењу ревизије не може да учествује:

1) правно лице које је израдило елаборат,

2) лице запослено у правном лицу које је израдило елаборат или је учествовало у изради елабората,

3) лице запослено код концесионара или инвеститора,

4) лице запослено у органу јединице локалне самоуправе надлежном за послове грађења.

Члан 57.

Садржај елабората о резервама и елабората о изведеним истраживањима утврђује се правилником којим се прописује поступак ревизије геолошке документације и садржај ревизионе клаузуле из члана 24. став 3. овог закона.

Члан 58.

(1) Право коришћења и располагања резултатима детаљних геолошких истраживања минералних сировина и документима који садрже резултате детаљних геолошких истраживања минералних сировина има носилац права на истраживање.

(2) Уколико носилац права на истраживање не покрене поступак додјеле концесије за експлоатацију у року од двије године од дана завршетка истраживања, право да користи резултате тих истраживања има Република, односно Министарство.

(3) У случају када носилац права на истраживање покрене поступак додјеле концесије у прописаном року, у јавном позиву за додјелу концесије, у критеријуме за вредновање уврстиће се и посједовање елабората о резервама.

(4) Уколико се концесија за експлоатацију минералне сировине додијели другом понуђачу, изабрани понуђач дужан је да прије закључивања уговора о концесији за експлоатацију носиоцу права на истраживање надокнади износ уложених средстава.

(5) У случају када носилац права на истраживање више није познат или престане да постоји, Министарство располаже резултатима геолошких истраживања, као и документима који садрже геолошке резултате.

Члан 59.

(1) Након завршетка и трајног обустављања истражних радова, носилац права на истраживање или инвеститор, уколико се ради о изградњи грађевинских објеката, дужан је да на мјесту на коме су вршена истраживања спроведе све мјере обезбјеђења којима се искључује могућност наступања опасности за људе, имовину и животну средину, а земљиште оштећено истраживањима дужан је да оспособи за коришћење.

(2) Носилац права на истраживање или инвеститор из става 1. овог члана дужан је да, одмах по завршетку истраживања или трајног обустављања истражних радова, а најкасније у року од осам дана, обавијести Инспекторат и надлежни орган јединице локалне самоуправе за послове грађења о спроведеним мјерама обезбјеђења.

**6. Стручни испит, издавање и одузимање лиценци**

Члан 60.

(1) Стручни испит из области геологије полаже се ради провјере оспособљености лица геолошке струке за самостално обављање послова у области геологије, познавања прописа Републике из подручја које уређује овај закон, као и других прописа значајних за примјену овог закона.

(2) Стручни испит из области геологије може полагати стручно лице:

1) са завршеним студијем геологије којим се стиче минимално 180 ECTS бодова,

2) које има најмање једну годину радног искуства у области геологије, након стицања одговарајуће стручне спреме,

3) које је уплатило трошкове за полагање стручног испита.

(3) Рјешење којим се одобрава полагање стручног испита доноси министар на основу поднесеног захтјева.

(4) Кандидату који је положио стручни испит издаје се увјерење о положеном стручном испиту.

(5) Министар доноси правилник којим се прописују услови, начин и програм полагања стручног испита у области геологије.

Члан 61.

(1) Стручни испит полаже се пред комисијом за полагање стручног испита, коју рјешењем именује министар за сваки испитни рок са претходно утврђене листе испитивача.

(2) Листу испитивача из става 1. овог члана утврђује министар на период од пет година.

(3) Члан комисије за посебни дио стручног испита може бити државни службеник геолошке струке са положеним стручним испитом и најмање десет година радног искуства, или истакнути научни или стручни радник из области геологије са положеним стручним испитом, а за општи дио стручног испита дипломирани правник из реда запослених у Министарству, са најмање десет година радног искуства у струци и положеним стручним испитом за рад у управи Републике Српске.

Члан 62.

(1) Чланови комисије за полагање стручног испита имају право на накнаду за рад.

(2) Висина накнаде из става 1. овог члана износи 50 КМ по кандидату.

(3) Чланови комисије имају право на накнаду за рад у складу са прописима којима се уређују плате и накнаде запослених у органима управе и овим законом.

(4) Накнаду за полагање стручног испита износи 500 КМ по кандидату и уплаћује се на рачун буџета Републике.

(5) Накнаду из става 4. овог члана сноси правно лице у ком је кандидат запослен или кандидат лично.

Члан 63.

(1) Лиценце прописане овим законом издаје министар на приједлог комисије која утврђује испуњеност услова за издавање лиценце, а након поднесеног захтјева за доношење рјешења о издавању лиценце.

(2) Комисију за утврђивање испуњености услова за издавање лиценци прописаних овим законом формира министар.

(3) Лиценца се издаје на период од пет година.

(4) Накнада за трошкове издавања лиценце из члана 13. овог закона износи 1.000 КМ и уплаћује се на рачун буџета Републике.

(5) Накнада за издавање лиценци из члана 14. и члана 15. овог закона износи 500 КМ по лиценци и уплаћује се на рачун буџета Републике.

Члан 64.

Правна лица из Федерације Босне и Херцеговине и Брчко Дистрикта БиХ уз захтјев за издавање лиценце прилажу и доказ да су регистровала пословну јединицу на територији Републике.

Члан 65.

(1) Правно лице које је добило лиценцу, у складу са одредбама овог закона, обавезно је да у писаној форми одмах обавијести Министарство о свакој промјени услова утврђених у поступку издавања лиценце.

(2) Министарство, по службеној дужности или на иницијативу инспекцијских и других надлежних органа, правних лица и грађана, врши контролу испуњености услова утврђених у поступку издавања лиценце.

(3) Уколико Министарство утврди да услови у тренутку контроле из става 2. овог члана нису испуњени или да правно лице послове обавља супротно правилима струке и професије и одредбама овог закона, рјешењем се ставља ван снаге лиценца издата правном лицу, и то у року од осам дана од дана утврђивања неправилности.

(4) У случају из става 3. овог члана, правном лицу не може бити издата нова лиценца у наредних годину дана.

(5) Рјешење из става 3. овог члана је коначно и извршно даном достављања правном лицу на које се односи, а објављује се у „Службеном гласнику Републике Српске“.

(6) Против рјешења из става 3. овог члана није допуштена жалба, али се може покренути управни спор пред надлежним судом.

Члан 66.

Министар доноси правилник којим се детаљније прописују услови и поступак за издавање и одузимање лиценце, форма лиценце, вођење и објављивање регистра лиценци.

**7. Геолошки информациони систем, Фонд стручне документације и Банка језгара истражних бушотина**

Члан 67.

(1) Геолошки информациони систем Републике Српске (у даљем тексту: ГеолИСРС) је интерактивни, логички уређен скуп електронски архивираних података о свим врстама геолошких проучавања и истраживања и резултатима тих радова, геолошким ресурсима и резервама минералних сировина, подручјима на којима су вршена или се врше геолошка проучавања и истраживања, геолошким феноменима, геонасљеђу, као и другим информацијама од интереса за остваривање права и дужности Републике у планирању геолошких истраживања, одрживог развоја, коришћења и заштите геолошке и животне средине.

(2) ГеолИСРС представља основу за сагледавање геолошких ресурса Републике, спровођење свих активности у области геолошког планирања, одлучивања и пројектовања истражних радова и остваривања глобалне геокомуникације.

(3) Успостављање и одржавање ГеолИСРС врши Геолошки завод.

Члан 68.

(1) Фонд стручне документације је збирка геолошке документације која се чува у Геолошком заводу.

(2) За коришћење података геолошких истраживања и детаљних геолошких истраживања финансираних из буџета или других јавних извора средстава плаћа се накнада.

(3) Основица за утврђивање висине накнаде из става 2. овог члана је стварна вриједност истражних радова на одређеном истражном простору.

(4) Стварна вриједност из става 3. овог члана утврђује се примјеном коефицијента годишњег раста потрошачких цијена на стварну вриједност извршених истраживања у периоду који почиње годином у којој је истраживање извршено, а завршава се годином у којој је поднесен захтјев за коришћење података.

(5) Висина накнаде за коришћење података геолошких истраживања из става 2. овог члана износи 5% вриједности основице из става 3. овог члана.

(6) За коришћење података основних геолошких истраживања, као што су основне геолошке карте и тумачи, који се користе приликом израде пројеката детаљних геолошких истраживања, плаћа се накнада у износу од 150 КМ по листу Основне геолошке карте и припадајућем тумачу.

(7) Накнаде прописане овим чланом су приход буџета Републике и користе се намјенски за финансирање основних геолошких истраживања.

Члан 69.

(1) Језгра истражних бушотина од интереса за основна геолошка истраживања чувају се у Банци језгара истражних бушотина.

(2) Банку језгара из става 1. овог члана формира Геолошки завод.

(3) Носилац права на истраживање дужан је да Геолошком заводу омогући узимање дијела језгра које је од интереса за формирање Банке језгара истражних бушотина тако да се не угрозе резултати детаљних геолошких истраживања.

**ГЛАВА III**

**НАДЗОР**

Члан 70.

(1) Управни надзор над примјеном овог закона и прописа донесених на основу њега врши Министарство.

(2) Инспекцијски надзор над примјеном одредаба овог закона и прописа донесених на основу њега врши Инспекторат путем надлежне инспекције.

Члан 71.

У вршењу инспекцијског надзора, надлежни геолошки инспектор, осим општих овлашћења утврђених прописом којим се уређује рад инспекција, има право и дужност да провјерава да ли:

1) се истражни радови изводе на основу рјешења којим је одобрено истраживање,

2) правно лице које изводи истражне радове испуњава услове прописане овим законом,

3) правно лице или предузетник који врши послове истражног бушења испуњава услове прописане овим законом,

4) правна лица која врше израду и ревизију геолошке документације испуњавају услове прописане законом,

5) су послови стручног надзора повјерени правном лицу које испуњава услове прописане овим законом,

6) се истражни радови изводе у складу да динамиком одређеном у пројекту геолошких истраживања,

7) се води евиденција о извађеним количинама минералне сировине узетим за потребе испитивања квалитета и хемијско-технолошких својстава минералне сировине,

8) се истраживања у току експлоатације минералних сировина изводе у складу са овим законом,

9) се чувају језгра истражних бушотина,

10) је почетак истражних радова пријављен у складу са одредбама овог закона,

11) концесионар води књигу евиденције резерви минералне сировине,

12) су по завршетку истраживања, на мјесту истраживања спроведене све мјере прописане овим законом.

Члан 72.

У вршењу инспекцијског надзора надлежни геолошки инспектор, осим општих овлашћења утврђених прописом којим се уређује рад инспекција, има право и дужност да:

1) нареди да се утврђене неправилности и недостаци отклоне у року који он одреди,

2) наложи обуставу радова уколико се неправилности не отклоне у остављеном року,

3) забрани извођење детаљних геолошких истраживања уколико се детаљна геолошка истраживања минералне сировине изводе без одобрења за истраживање,

4) нареди да се обуставе остала геолошка истраживања уколико се она изводе без пројекта који је израђен и ревидиран од правних лица која испуњавају услове прописане овим законом,

5) забрани обављање дјелатности уколико утврди да правно лице не посједује лиценцу прописану овим законом.

Члан 73.

(1) Надлежни републички геолошки инспектор дужан је да изврши инспекцијски преглед правних лица која се баве геолошким истраживањима прописаним овим законом, пословима израде и ревизије геолошке документације и пословима стручног надзора у области геолошких истраживања, те вођењем књиге евиденције резерви минералних сировина, као и пословима истражног бушења, најмање једанпут годишње.

(2) Инспектор из става 1. овог члана дужан је да изврши инспекцијски преглед и правних лица која се баве експлоатацијом минералних сировина у дијелу који се односи на геолошка истраживања и посједовање одговарајуће геолошке документације, најмање једном годишње, у складу са својим овлашћењима.

(3) Записник о извршеном инспекцијском прегледу из ст. 1. и 2. овог члана надлежни инспектор доставља Министарству у року од осам дана од дана извршеног прегледа.

**ГЛАВА IV**

**КАЗНЕНЕ ОДРЕДБЕ**

Члан 74.

(1) Новчаном казном од 10.000 КМ до 30.000 КМ казниће се за прекршај правно лице, ако:

1) детаљна геолошка истраживања минералне сировине изводи без рјешења којим се одобрава извођење истражних радова по пројекту детаљних геолошких истраживања (члан 33),

2) не врши детаљна геолошка истраживања у обиму дефинисаном рјешењем којим је одобрено истраживање (члан 35),

3) детаљна геолошка истраживања и истражно бушење изводи без лиценце (чл.13, 14. и 15),

4) не обезбиједи стручни надзор над извођењем детаљних геолошких истраживања (члан 19),

5) врши израду пројеката детаљних геолошких истраживања без лиценце (члан 20),

6) пројектује извођење детаљних геолошких истраживања на простору на ком нису дозвољена детаљна геолошка истраживања, без сагласности органа који управља тим подручјем (члан 12),

7) врши ревизију пројекта детаљних геолошких истраживања без лиценце (члан 26),

8) изврши промјену обима и врсте пројектом планираних истражних радова, без одобрења Министарства (члан 39),

9) узме веће количине минералне сировине од количине наведене у рјешењу којим се одобрава истраживање или без одлуке Владе за минералне сировине за које је то изузетно дозвољено (члан 40),

10) не врши обнову елабората о резервама на начин прописан законом (члан 53),

11) израду и ревизију елабората повјери правном лицу које не испуњава услове (чл. 54. и 55),

12) не врати у првобитно стање земљиште на ком је извршено истраживање, односно не спроведе прописане мјере након завршетка и трајног обустављања радова (члан 59).

(2) Новчаном казном од 2.000 КМ до 6.000 КМ за прекршаје из става 1. овог члана казниће се и одговорно лице у правном лицу.

Члан 75.

(1) Новчаном казном од 3.000 КМ до 9.000 КМ казниће се за прекршај правно лице ако:

1) обављање послова главног и одговорног пројектанта повјери лицу које не испуњава услове (члан 21),

2) обављање послова одговорног ревидента повјери лицу које не испуњава услове (члан 26),

3) не води евиденцију о извађеним количинама минералне сировине (члан 40),

4) не води евиденцију о основним обиљежјима других минералних сировина које се открију током истраживања (члан 41),

5) не пријави почетак истражних радова (члан 45),

6) не чува језгра истражних бушотина (члан 45. ст. 3. и 4),

7) не води дневник истраживања (члан 41. став 1).

(2) Новчаном казном од 1.000 КМ до 3.000 КМ за прекршаје из става 1. овог члана казниће се и одговорно лице у правном лицу.

Члан 76.

Новчаном казном од 2.000 КМ до 6.000 КМ казниће се предузетник ако врши истражно бушење без лиценце.

**ГЛАВА V**

**ПРЕЛАЗНЕ И ЗАВРШНЕ ОДРЕДБЕ**

Члан 77.

Поступци за издавање рјешења покренути прије ступања на снагу овог закона окончаће се по одредбама Закона о геолошким истраживањима („Службени гласник Републике Српске“, бр. 110/13, 91/17 и 107/19).

Члан 78.

(1) Министар ће у року од шест мјесеци од ступања на снагу овог закона донијети:

1) Правилник о начину успостављања и вођења катастра клизишта (члан 7. став 3),

2) Правилник о садржају програма и пројеката геолошких истраживања (члан 23),

3) Правилник о поступку ревизије геолошке документације и садржају ревизионе клаузуле (члан 24. став 3),

4) Правилник о класификацији, категоризацији резерви минералне сировине (члан 49. став 3),

5) Правилник о методологији и критеријумима за утврђивање висине накнаде за ревизију елабората, састав и начин рада комисије за ревизију елабората о резервама (члан 51. став 9),

6) Правилник о условима, начину и програму полагања стручног испита у области геологије (члан 60. став 5),

7) Правилник о условима и поступку издавања и одузимања лиценци, форми лиценце, вођењу и објављивању регистра лиценци (члан 66).

(2) Директор Геолошког завода ће у року од шест мјесеци од ступања на снагу овог закона донијети:

1) Упутство за израду основне геолошке карте 1 : 50.000 (члан 7. став 4),

2) Упутство за израду основне инжењерскогеолошке карте 1 : 100.000 (члан 7. став 4),

3) Упутство за израду основне хидрогеолошке карте 1 : 100.000 (члан 7. став 4).

(3) До доношења подзаконских аката из ст. 1. и 2. овог члана примјењују се подзаконски акти који су важили на дан ступања на снагу овог закона, ако нису са њим у супротности.

Члан 79.

Правна лица која обављају послове у области геолошких истраживања дужна су да ускладе своје пословање са одредбама овог закона у року од годину дана од дана од дана ступања на снагу овог закона.

Члан 80.

Ступањем на снагу овог закона престаје да важи Закон о геолошким истраживањима („Службени гласник Републике Српске“, бр. 110/13, 91/17 и 107/19).

Члан 81.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-674/22 ПОТПРЕДСЈЕДНИК

Датум: 23. јуна 2022. године НАРОДНЕ СКУПШТИНЕ

Денис Шулић